**Tuomo Olavi Rissanen** (s. 3. heinäkuuta 1981 Varpaisjärvi) on suomalainen liikemies ja sijoittaja. Sarjayrittäjänä uransa tehnyt Rissanen on yksi kotimaisen laskun elinkaari- ja rahoituspalveluihin erikoistuneen Ropo Capitalin (ent. Trust Kapital Group) perustajista ja hän toimii startup-sijoittajana.

Irtauduttuaan Ropo Capitalin operatiivisesta toiminnasta yrityskaupalla vuonna 2016, Rissanen on keskittynyt sijoitustoimintaan. Sijoittajana Rissanen on toiminut 17 vuotta, ja vuodesta 2016 lähtien hänet on luokiteltu ammattimaiseksi sijoittajaksi. 

Sijoittamisen lisäksi Rissanen toimii usean yrityksen hallituksessa sekä liiketoiminnan neuvonantajana erityisesti it-prosessien ja -palveluiden kehitykseen liittyvissä asioissa.

Ura
---

Tuomo Rissanen perusti ensimmäiset yrityksensä Talent CC Oy:n vuonna 2005, Talent Software Oy:n 2007 ja NetJames Oy:n 2012. Näillä yrityksillä markkinoitiin valtakunnallisesti erilaisia verkkohakemistoja kuten SYH Suomen Yrityshaku, Hakemistokeskus.fi, Suomenyrityshaku.fi baarihaku.fi, mokkihaku.fi ja Suomen WebKeskus.

Samaan aikaan Rissanen toimi elinkeinonharjoittajana toiminimellä Talent Solutions, joka on vuoden 2015 jälkeen ollut TMR Invest Oy:n aputoiminimi. Aputoiminimen toimialana mainitaan tekstiviestipalvelut, joka liittyy telemarkkinointikielto.fi -palveluun, jota tuotetaan talkoohengessä Suomen Telemarkkinointiliitto ry:lle, jossa Rissanen on jäsenenä.

Tuomo Rissanen on Ropo Capitalin perustajaosakas ja yhtiön liiketoiminnan perustana toimivan Ropo 24 -ohjelmistokokonaisuuden (ent. TrustPoint) kehittäjä. Rissanen toimi yhtiössä kehitysjohtajana ja hallituksen neuvonantajana vuoteen 2016 asti, kunnes pääomasijoitusyhtiö Sentica Partners osti enemmistön yhtiön osakkeista. Rissanen on edelleen pienellä omistusosuudella yksi yhtiön omistajista. 

Ropo Capital on kasvanut voimakkaasti perustamisvuodesta 2008 lähtien. Alun perin maksuvalvontaan keskittynyt yhtiö vastaa nyt joka kuudennen Suomessa liikkuvan laskun välittämisestä, ja palveluihin sisältyy koko laskun elinkaari ja laskusaatavarahoitus. Vuonna 2017 yhtiön liikevaihdon odotetaan ylittävän 40 miljoonaa euroa. 

Sijoittajana Rissanen on ollut aktiivinen vuoden 2000 alusta lähtien. Uransa aikana hän on ollut mukana niin sijoittajana, omistajana ja perustajanakin useissa kotimaisissa yrityksissä, joista tunnetuimpia ovat domain-kauppaa Kiinan markkinoilla tekevä TLD Registry Ltd, markkinointitoimisto Zeeland Family Oy ja virtuaalitodellisuuden sisältöjä rakennus- ja koneteollisuuden tarpeisiin tuottava 3D Talo Finland Oy.  Lisäksi hän on perustajaosakas espanjalaisessa TrainMe -hyvinvointi- ja urheiluvalmennusyhtiössä, jonka asiakkaana treenaa muiden muassa suomalainen ratakelaaja Leo-Pekka Tähti.

Rissanen on KPY:n neljänkymmenen suurimman osuudenomistajan ja Zeeland Familyn kolmenkymmenen suurimman osakkeenomistajan joukossa. Oman sijoitusyhtiönsä TMR Invest Oy:n kautta Rissanen tarjoaa startup-rahoitusta ja apua it-liiketoiminnan kehittämiseen.

Palkinnot
---------

### EY Young Entrepreneur of the Year 2014

Vuonna 2014 Rissanen palkittiin EY:n kansainvälisesti arvostetulla Young Entrepreneur of the Year -palkinnolla yhdessä silloisen yhtiökumppaninsa Petri Tukiaisen kanssa. Tuolloin Ropo Capitalin (ent. Trust Kapital Group) kehitysjohtajana toiminut Rissanen oli vain 33-vuotias.

### Kauppalehden Kasvajat paras kasvuyritys 2014

Kauppalehti palkitsi Trust Kapitalin keväällä 2014 Keski- ja Itä-Suomen kovimpana kasvuyrityksenä. Kauppalehti palkitsi yhtiön omistajat Petri Tukiaisen ja Tuomo Rissasen Kasvajat-kiertueen tilaisuudessa Jyväskylässä.

Koulutus
--------

Rissanen on suorittanut tietoliikennekoulutusohjelman kaksoistutkinnon, jonka jälkeen hän jatkoi insinööriopintoja ammattikorkeakoulussa Kuopiossa vuonna 2002.  Ensimmäisen oman yrityksensä Talent CC Oy:n hän perusti Petri Tukiaisen kanssa vuonna 2005 insinööriopintojen ollessa vielä kesken. Yhteistä yrittäjäuraa miehille kertyi yli kymmenen vuotta, joista reilut kahdeksan Ropo Capitalissa.

Rissanen on valmistunut Savonia-ammattikorkeakoulusta tietotekniikan insinööriksi vuonna 2007.

Muuta
-----

Rissanen on harrastanut aktiivisesti lentopalloa ja hän on vaikuttanut lajin kasvuun Kuopiossa. Hän on mm. Lentopallon Mestaruusliigaa pelaavan LEKA Volleyn perustajajäsen ja toimi seuran ensimmäisenä toimintavuotena myös hallituksen varapuheenjohtajana. 

Vuodesta 2009 asti Rissanen on ollut Kuopiossa järjestettävän Sunsets Kuopio -tapahtuman (ent. Trust Perintä OPEN ja Trust Kapital OPEN) yhteistyökumppani ja tukija. Suomen suurimmaksi beach volley -tapahtumaksi kasvanut Sunsets järjestetään vuosittain Kuopion matkustajasatamassa. 

Rissanen on ollut mukana myös tapahtumaan liittyneissä hyväntekeväisyystempauksissa. Turnaukseen on perinteisesti liittynyt hyväntekeväisyysottelu ja -huutokauppa, jonka tuotto on lahjoitettu Kuopion yliopistollisen sairaalan vastasyntyneiden teho-osastolle.

Lähteet
-------

1. ↑  Kari-Pekka Issakainen: Yhtiön nimi muuttui: Trust Kapital on nyt Ropo Capital *savonsanomat.fi – Savon Sanomat*. Viitattu 31.7.2017.
2. 1 2  Kari-Pekka Issakainen: KPY lisää omistustaan Ropo Capitalissa *savonsanomat.fi – Savon Sanomat*. Viitattu 31.7.2017.
3. 1 2 3  Kari-Pekka Issakainen: Sentica Partners osti enemmistön Trust Kapital Groupista *savonsanomat.fi – Savon Sanomat*. Viitattu 31.7.2017.
4. 1 2  linkedin.com/in/rissanentuomo *fi.linkedin.com*.  [vanhentunut linkki]
5. 1 2 3 4 5  linkedin.com/in/rissanentuomo *fi.linkedin.com*.  [vanhentunut linkki]
6. 1 2  Kari-Pekka Issakainen: Trust Kapital tähtää alansa markkinajohtajaksi *savonsanomat.fi – Savon Sanomat*. Viitattu 31.7.2017.
7. ↑   *www.kauppalehti.fi*. Viitattu 31.7.2017.
8. ↑   *www.kauppalehti.fi*. Viitattu 31.7.2017.
9. 1 2  Zeeland Family Oyj:n osakkeenomistajat *Zeeland Family*.  Arkistoitu 31.7.2017. Viitattu 31.7.2017.
10. ↑  3D Talo – Rajana vain mielikuvitus *3dtalo.fi*. Viitattu 31.7.2017.
11. ↑  Trainmestudio - Your personal trainer - We work with the best technology *Trainmestudio*. Viitattu 2.8.2017. (englanniksi)
12. ↑  Osuudenomistajat *www.kpy.fi*.  15.2.2017.  Arkistoitu 1.8.2017. Viitattu 31.7.2017.
13. ↑  Trust on nyt Ropo Capital - Ropo Capital *Ropo Capital*.  16.2.2017. Viitattu 31.7.2017.
14. ↑  Tiedote 21.10.2014 - Suomen 13 parasta kasvuyrittäjää vuonna 2014 palkittiin *www.ey.com*.  Arkistoitu 31.7.2017. Viitattu 31.7.2017.
15. ↑  Antti Launonen: Trust Kapitalin yrittäjille erikoispalkinto *savonsanomat.fi – Savon Sanomat*. Viitattu 31.7.2017.
16. ↑   *www.kauppalehti.fi*. Viitattu 31.7.2017.
17. ↑  Kari Manninen: Trust Kapital Group voitti Kasvajat-palkinnon *savonsanomat.fi – Savon Sanomat*. Viitattu 31.7.2017.
18. ↑  LEKA Volley: Uutiset - Miesten Lentopallon Mestaruusliigaan uusi joukkue: LEKA Volley *www.lekavolley.fi*.  Arkistoitu 31.7.2017. Viitattu 31.7.2017. (englanniksi)
19. ↑  Sunsets Kuopio 3.-5.8.2017. Kesän kuumin beach volley -tapahtuma. *www.sunsetskuopio.com*. Viitattu 31.7.2017. (englanniksi)
20. ↑  Trust kapital open 2016 *Lastenklinikoiden Kummit ry*.  Arkistoitu 1.8.2017. Viitattu 31.7.2017.
21. ↑  Jukka Patrakka: Rantalentopallon tuotto vastasyntyneiden teho-osastolle *savonsanomat.fi – Savon Sanomat*. Viitattu 31.7.2017.